“તે આજનો થોડો..“ મેઘ સાવ ધીમા અવાજે બોલ્યો, તમન્નાએ એ સાંભળ્યું નહી. મેઘ તમન્નાને પાણી આપીને કપડા બદલવાં અંદર જતો રહ્યો. આ તરફ તમન્નાએ એની મમ્મીને, જ્યાં એણે પોતાની દીકરીને રાખી હતી ત્યાં અને જયને ફોન કરીને પોતાની પરિસ્થિતિ વિષે જાણ કરી. જયે અને એની મમ્મી, બંનેએ એને ત્યાં જ રોકાઈ જવાની સલાહ આપી કારણ કે વરસાદ હાઈવે પર અને અમદાવાદમાં પણ મુશળધાર વરસી રહ્યો હતો અને એના રોકાવાના કોઈ જ એંધાણ દેખાતા નહોતા. ફોન પર વાત પતાવ્યા પછી એ ઉભી થઇ. ધીમે ધીમે અજાણ્યા ઘરમાં જોતા રસોડા સુધી પહોંચી. મેઘતો કપડાં બદલીને ચા બનાવવા લાગ્યો હતો.